เดินถนนพระอาทิตย์มาเกือบ 20 ปี ถนนพระอาทิตย์ในวันนี้มีร้านรวงเกิดขึ้นมากมาย ร้านเก่าผลุบลงร้านใหม่เกิดขึ้นเป็นวัฎจักร และ Wing N' Thing ก็เป็นอีกร้านที่เราเห็นมาซักพักใหญ่ละแต่ยังไม่มีโอกาสได้แวะเข้าไปซักที.. 

วันนี้เดินด้อมๆมองๆอยู่หน้าร้าน เห็นคนไม่ค่อยเยอะเลยเดินเข้าไปนั่งที่โต๊ะยาวหันหน้าเห็นวิวศาลาที่ป้อมพอดี บรรยากาศสบายๆ นั่งคนเดียวจิบตรงนี้ เห็นผู้คนเดินผ่านไปมา ชิลล์ดีค่ะ ในร้านชั้นแรกจะมีโต๊ะไม่เยอะ เพราะเค้าจะมีชั้นบนด้วย ถ้าเห็นคนเต็มร้านลองถามชั้นสองว่าว่างมั๊ยดูก่อนได้นะคะ

ร้านนี้ไลน์อาหารไม่เยอะ ก็จะเน้นพวกไก่ทอด พร้อมดิปให้เลือกหลายแบบ มีพิซซ่า แต่วันนั้นไปคนเดียวเราเลยไม่ได้สั่งค่ะ สั่งไก่ทอดชุดเล็กมาแทน (160-.) เค้าจะให้เลือกดิปได้ 2 อย่าง เราเลือก Jack Danial กับกระเพรามา สั่งอาหารเสร็จก็ถึงคราวสั่งเบียร์ตามระเบียบ ร้านนี้มีเบียร์คราฟท์ขาย เข้าไปเลือกที่ตู้ด้านในได้เลยค่ะ แต่ของน้อยไปหน่อย มีตัวเลือกไม่ได้มาก ราคาก็ปกติคราฟท์ 250++ 

อาหารมาพร้อม เบียร์มาพร้อม ชักช้าอยู่ไย ..เริ่มเลยค่ะ  แต่ เอ๊ะ เราสั่งไก่ทอดไปนิ ทำไมมันออกมาเป็นสติ๊กแบบนี้ล่ะ คิดในใจหรือนี่คือสแน็คไว้ให้ทานเล่นหรือ 555 คิดไปได้เนาะ สุดท้าย เด็กเสิร์ฟผิดโต๊ะค่ะ เราเลยไม่เป็นไรค่ะ ลงบิลพี่ไปเลยเพราะพี่จัดไปครึ่งละ กว่าน้องจะมาบอกพี่ สำหรับชีสสติ๊กจานนี้ไม่เวิร์คสำหรับเราค่ะ.. ซักพักไก่ทอดก็ตามมา หน้าตาและรสไก่ทอดชุบแป้งคล้ายวิงแซ่บ KFC เพียงแต่ ชิ้นใหญ่กว่านิด ความกรอบทำได้ดี  รสชาติไม่เข้มเกิน แกล้มกับเบียร์แล้วกำลังเพลิน รสชาติไก่ที่ทานก็โอเคไม่ได้แบบขั้นว้าวแต่อย่างใดนะคะ ส่วนตัวเราเป็นคนไม่ชอบจิ้มดิปค่ะ แต่ไหนๆสั่งมาก็เทสต์ซักหน่อย ลองแล้วชอบกระเพราสุดนอกนั้นเฉยมาก ลองเอาจิ้มกะดิปที่คาดว่าอีกโต๊ะสั่งมากับชีสสติ๊ก คือ นี่มันอารมณ์จิ้มเครื่องแกงสดกลิ่นพริกเหม็นเขียวออกมาเลยค่ะ ไม่ทราบว่าอันนั้นเรียกว่าอะไรนะคะ ดิปนี้จิ้มทีเดียวแล้วอัญเชิญวางไว้นอกรัศมีเลย.. สรุปก็เป็นอีกร้านที่ผู้หญิงอย่างเราแวะไปนั่งเล่น จิบเบาเบาคนเดียวได้นะคะ